Președintele Academiei Române, Ioan Aurel Pop, a scris o carte împreună cu Adrian Năstase. Volumul a fost finanțat de Institutul Cultural Român

Ioan Aurel Pop, președintele Academiei Române, cea mai importantă instituţie ştiinţifică a ţării, l-a girat pe fostul premier PSD, Adrian Năstase, condamnat în două dosare de corupție – dosarele Zambaccian și Trofeul Calității.

Președintele Academiei Române și rector al Universității Babeș-Bolyai din Cluj-Napoca, Ioan-Aurel Pop a fost co-semnatar, alături de Adrian Năstase și Mihai Gribincea, ambasadorul Republicii Moldova în România, al volumului “Transilvania în cinci secole de cartografie”, potrivit Ministerului Culturii și blogului lui Adrian Năstase.

Volumul, lansat în cadrul “Festivalului Internațional de carte Transilvania” în data de 5 octombrie 2018, a fost finanțat de Fundația Transilvania Leaders și Institutul Cultural Român și a fost editat sub egida Academiei Române, Institutului Cultural Român și a Muzeului Național al Hărților și Cărții Vechi din Bucureşti, instituţie inaugurată de Adrian Năstase în timpul mandatului său de prim-ministru.

La evenimentul de la Cluj-Napoca au participat, alături de președintele Academiei Române, nume sonore precum George Ivașcu, ministru al Culturii, Vasile Dâncu, fost vicepremier şi ministru al Administrației și Dezvoltării Regionale în Guvernul condus de Dacian Cioloș, Ioan Rus, fost ministru de Interne în Guvernul Năstase și ministru al Transporturilor în Guvernul condus de Victor Ponta, dar și mitropolitul Clujului, Andrei Andreicuț.

“Mi-a venit în minte un discurs al lui Kogălniceanu (Mihail Kogălniceanu, fost prim-ministru și ministru de Externe al României în a doua jumătate a secolului al XIX-lea, n.red.) în timp ce vorbea domnul prim-ministru și profesor, și cercetător (Adrian Năstase n.red.), mi-a venit în minte un discurs al lui Kogălniceanu de la 1843 în care nu le-a vorbit studenților de la Iași despre Moldova, sau despre Țara Moldovei, ci le-a spus la deschiderea cursului de istorie națională la Academia Mihăileană că el numește patrie toată acea întindere de loc în care se vorbește românește”, a declarat Ioan Aurel Pop în discursul ținut, alături de Adrian Năstase, la lansarea volumului “Transilvania în cinci secole de cartografie”.

Ioan-Aurel Pop este rector al Universității Babeș-Bolyai din Cluj-Napoca din anul 2012, membru titular al Academiei Române din anul 2010 și președinte al forului științific din anul 2018.

În aprilie 2018, cercetătorul CNSAS Mădălin Hodor a publicat o listă a colaboratorilor Securității care se ocupau de urmărirea emigrației românești, listă pe care se afla și numele lui Ioan-Aurel Pop.

Foto: Fundația TransilvaniaLeaders